**Thaimaan kuningaskunta** (thaiksi ราชอาณาจักรไทย, *Raatša aanaatsak thai*) eli **Thaimaa** (thaiksi ประเทศไทย, *Pratheet thai*) on valtio Kaakkois-Aasiassa. Maan rajanaapureita ovat Laos ja Kambodža idässä, Siaminlahti ja Malesia etelässä, sekä Andamaanienmeri ja Myanmar lännessä. Valtion pinta-ala on noin puoli miljoonaa neliökilometriä ja asukasluku noin 70 miljoonaa. Thaimaan pääkaupunki on Bangkok. Suurin osa maan väestöstä on theravada-buddhalaisia thaita, jotka puhuvat thain kieltä.

Hallitusmuodoltaan Thaimaa on perustuslaillinen monarkia, joka on ollut 22. toukokuuta 2014 tapahtuneesta sotilasvallankaappauksesta lähtien sotilasjuntan johtama. Maassa kaappauksen jälkeen voimaan tullut sotatilalaki kumottiin virallisesti 1. huhtikuuta 2015. Juntan nimi on "Rauhan ja järjestyksen kansallinen neuvosto" (NCPO) ja sitä johtaa kaappauksen toteuttanut asevoimien komentaja, kenraali Prayut Chan-o-cha, jonka aseman toimeenpanovallan edustajana kuningas on vahvistanut. Uuden 21. heinäkuuta 2014 voimaan tulleen perustuslain mukaan lainsäädäntövaltaa käyttää yksikamarinen ei vaaleilla valittava 220-jäseninen parlamentti eli kansalliskokous, jonka jäsenet NCPO valitsee ja kuningas nimittää. Kansalliskokous valitsi yksimielisesti kenraali Prayut Chan-o-chan pääministeriksi 24. elokuuta 2014. Prayuth luopui asevoimien komentajan tehtävistä 30. syyskuuta 2014. Hänet valittiin jatkamaan pääministerinä kesäkuussa 2019.

Thaimaan ajanlasku perustuu buddhalaisen kalenterin itäiseen versioon, joka on 543 vuotta gregoriaanista kalenteria edellä. Buddhalaisen kalenterin vuosi 2565 vastaa vuotta 2022. Vuosi vaihtuu kuitenkin 1. tammikuuta, kuten gregoriaanisessa kalenterissa.

Maantiede
---------

*Pääartikkeli: Thaimaan maantiede*
Thaimaan topografinen kartta.
Thaimaan maasto on vaihtelevaa. Pohjoinen osa maasta on pitkälti vuoristoista. Koillis-Thaimaa eli Isan on ylänkö, jonka pohjois- ja itärajana toimii Mekong-joki. Keski-Thaimaa, jossa sijaitsee myös Bangkok, on Chao Phraya-joen laaksoa. Etelä-Thaimaa koostuu vain kapeasta Kran-kannaksesta, joka yhdistää Manner-Aasian Malakan niemimaahan. Joet ovat Thaimaalle keskeisiä kulkureittejä ja niiden varsilla kasvaa riisiä. Saaristossa tärkeitä maastonpiirteitä ovat mangrovesuot. Thaimaan korkein huippu on Doi Inthanon, jonka korkeus merenpinnasta on 2 565 metriä.

Ilmastoltaan koko maa on trooppinen ja kuuluu monsuunivyöhykkeeseen. Lähes kaikkialla saadaan tarpeeksi sadetta, mutta sadekauden pituus ja ajoitus vaihtelee maan eri osissa. Koillisosassa kuiva kausi on melko pitkä, ja kun maaperä pidättää vettä huonosti, kuivuus haittaa maanviljelyä.

Joulukuussa 2004 Intian valtameren maanjäristyksen aiheuttama tsunami tappoi tuhansia ihmisiä ja aiheutti merkittävää tuhoa Thaimaan länsirannalla, mukaan lukien turistien suosimilla Khao Lakin ja Phuketin alueilla.

### Saaret

*Pääartikkeli: Luettelo Thaimaan saarista*
Thaimaan suurin saari on Ko Phuket. Se on 50 km pitkä ja 21 km leveä. Saaren yhdistää mantereeseen Sarasinin silta. Toiseksi suurin on Ko Samui. Saarten nimissä esiintyvä sana "ko" tai "koh" merkitsee saarta.

### Luonto ja luonnonsuojelu

Thaimaan luonto on monipuolinen: sademetsää, vuoristoa, tasankoja, kosteikkoja ja merta. Suurista nisäkkäistä maassa tavataan tiikereitä, leopardeja, aasiannorsuja, kauluskarhuja, sambarhirviä, muurahaiskäpyjä, gibboneita, tapiireita, delfiineitä, dugongeita ja monia muita. Kasvistoon kuuluu yli 27 000 kukkivaa kasvia.

Thaimaassa on 48 kansallispuistoa. Niistä vanhin on Khao Yain kansallispuisto, joka on laaja sademetsäalue noin 200 km Bangkokista. Erawanin kansallispuiston päänähtävyys on Pharatin luola. Phetran kansallispuisto kattaa saaria, koralliriuttoja ja sademetsää. Kilpikonnat pesivät Hat Nai Yankin kansallispuistossa.

* Luang Prabangin vuorijonoa Laosin rajan läheisyydessä.Luang Prabangin vuorijonoa Laosin rajan läheisyydessä.
* Chao Phraya -jokea.Chao Phraya -jokea.
* Norsuja Khao Yain kansallispuistossa.Norsuja Khao Yain kansallispuistossa.
* Karstimaisemaa Krabin provinssissa.Karstimaisemaa Krabin provinssissa.

Historia
--------

Buddhapatsaita Sukhothaissa.
Indokiinan poliittinen kartta noin vuodelta 1540.
*Pääartikkeli: Thaimaan historia*
### Maan nimen etymologia

Sanan "thai" (thaiksi ไทย) merkitykset ovat ’vapaus’ ja ’itsenäisyys’ sekä maahan ja kansaan liittyen "thai", "Thaimaa" ja "thaimaalainen".

Thaimaan vanha nimi on **Siam** (thaiksi ประเทศสยาม, *Pratheet sajaam*). 24. kesäkuuta 1939 silloinen pääministeri Luang Phibulsongkhram muutti valtion nimeksi *Thaimaa* (thaiksi ประเทศไทย, *Pratheet thai*). Thaimaassa se on ollut valtion nimenä siitä lähtien. Nimi *Siam* oli käytössä länsimaissa lyhyesti 1945–1949. Thaimaan perustuslakiuudistus vuodelta 1949 tuntee kuitenkin vain nimen *Thaimaa*, joka sen jälkeen on ollut yleisesti käytössä ollut nimi Thaimaasta.

### Varhaishistoria ja Ayutthaya

Thaimaan aluetta ovat vuosituhansien aikana asuttaneet Kiinasta vaeltaneet kansat. Arkeologiset todisteet kertovat jatkuvasta asutuksesta ainakin 20 000 vuoden ajalta. Maan keski- ja eteläosan sankat metsät tarjosivat niin runsaasti ravintoa, että alueella ei ollut syytä siirtyä pois metsästäjä-keräilijäkulttuurista pitkään aikaan. Sen sijaan koillisella Khoratin ylängöllä riisinviljely kehittyi noin 3000 eaa. eli aikaisemmin kuin missään muualla Aasiassa. Riisinviljely vauhditti myös sosiaalisen ja poliittisen järjestelmän syntymistä.

Nykyisen Thaimaan valtion juuret juontavat vuonna 1238 perustettuun Sukhothain kuningaskuntaan ja sen heikennyttyä syntyneeseen Ayutthayan kuningaskuntaan. Ayutthayan ja Sukhothain kanssa kilpaili lisäksi Lanna-kuningaskunta. Ayutthayan ensimmäinen kuningas Rama Thibodi otti theravadabuddhalaisuuden valtakunnan viralliseksi uskonnoksi erottuakseen naapurinsa Angkorin hinduista ja kokosi Dharmashastra-nimisen lakikokoelman, joka säilyi käytössä 1800-luvun lopulle. 1500-luvulta Ayutthayalla oli joitain kontakteja portugalilaisiin.

### Chakri-dynastia

Burmalaiset tuhosivat Ayutthayan 1767, jonka jälkeen vallan keskus siirtyi Chao Phraya -joen suulle 1782 perustettuun uuteen pääkaupunkiin Bangkokiin. Alkoi edelleen kestävä Chakri-dynastian kausi kuningas Rama I:n johdolla.

Ainoana Kaakkois-Aasian maana Thaimaa, silloinen Siam välttyi länsimaiden kolonisaatiolta kahden kuninkaan Mongkutin (1851–1868) ja Chulalongkornin (1868–1910) kaukokatseisen ja varovaisen ulkopolitiikan ansiosta 1800-luvun lopulla ja 1900-luvun alussa, vaikka maa menettikin omistuksiaan Ranskan Indokiinalle ja briteille. Chulalongkornin aikana aloitettiin länsimaisten neuvonantajien avulla maan ja kaupankäynnin modernisointi ja rakennettiin muun muassa ensimmäiset rautatiet. Vuoden 1855 Bowringin sopimus antoi briteille verovapauden kaupassa ja muita etuoikeuksia Siamin alueella. Ensimmäisessä maailmansodassa Siam oli liittoutuneiden puolella. Se osallistui Versaillesin rauhankonferenssiin ja kuului Kansainliiton perustajajäseniin.

### Perustuslaillinen monarkia, sotilasvaltaa ja vallankaappauksia

Hallituksenvastaisia mielenosoituksia Bangkokissa vuonna 2010.
Vuoden 1932 verettömässä vallankumouksessa kuningas Prajadhipokin absoluuttinen monarkia lakkautettiin ja Thaimaa sai perustuslain. Vuonna 1939 maan nimi vaihdettiin Thaimaaksi (vapaiden maa.)

Toisen maailmansodan aikana maata hallinnut kansallismielinen hallitus Phibunin johdolla liittoutui akselivaltojen ja Japanin kanssa ja avasi rajat Japanin miehitysjoukoille. Japanilaiset etenivät maan läpi kohti brittien hallitsemia Malaijaa, Singaporea ja Burmaa. Siam julisti sodan Yhdysvalloille 25. tammikuuta 1942, mutta suurlähettiläs kieltäytyi toimittamasta julistusta eteenpäin. Liittoutuneet miehittivät maan vuonna 1945. Japanin kukistuttua Phibunin sotilashallitus vaihtui, ja maanpakolaiskuningas Ananda Mahidol palasi maahan. Hänet kuitenkin salamurhattiin seuraavana vuonna, jonka johdosta pääministeri Pridi joutui eroamaan ja 1947 valtaan nousi sotilasvallankaappauksella sodan aikainen japanilaismyönteinen kenraali Phibun. Sotilashallitukset jatkuivat vuoteen 1973.

Kylmän sodan aikana Thaimaa solmi läheiset suhteet Yhdysvaltoihin, jolta se sai huomattavaa taloudellista ja teknistä apua. Thaimaa oli strategisesti tärkeä tukikohta ja puskurivyöhyke kommunismin vastaisessa taistelussa Vietnamin sodassa. Vuodesta 1965 lähtien maassa oli Yhdysvaltain joukkoja ja thai-joukot taistelivat Vietnamin sodan lisäksi jo aiemmin Korean sodassa sekä myöhemmin Persianlahden sodassa. Sotatarviketeollisuus ja investoinnit infrastruktuuriin, teihin ja lentokenttiin, auttoivat nostamaan Thaimaan kansantalouden nousuun.

Thaimaan sisäpolitiikkaa toisen maailmansodan jälkeisenä aikana on leimannut sarja sotilasdiktatuureja ja -vallankaappauksia. Vuoden 1973 kansalaisliikehdintä pakotti Thanom Kittikachornin maanpakoon, mutta hänen paluunsa 1976 johti uuteen sotilashallintoon, joka kukisti Bangkokin opiskelijamielenosoitukset verisesti. Uusi perustuslaki säädettiin 1978, ja kenraali Prem Tinsulanonda otti vallan 1980. Hän luopui sotilasasemastaan 1983 ja hallitsi siviilinä 1983 lähtien. Hänet valittiin myös uudelleen vaaleilla 1986. Kenraali Chatichai Choonhaven korvasi Premin vuoden 1988 vaalien jälkeen. Vuonna 1991 tapahtui 17. sotilasvallankaappaus sitten vuoden 1932. Siviili Anand Panyarachun nimitettiin pääministeriksi.

Maaliskuun 1992 vaaleilla valittu pääministeri Suchinda Kraprayoon, kenraali hänkin, joutui eroamaan mielenosoitusten jälkeen kuninkaan kehotuksesta, minkä jälkeisistä vapaista vaaleista lähtien maassa oli lähinnä heikkoja ja lyhytaikaisia siviilihallituksia 2000-luvun alkuun asti. Maan eteläosassa on kuitenkin ollut pitkään levotonta, ja Pattanin separatistiliike on ajoittain käynyt alueella avointa sotaa hallitusta vastaan. Aasian talouskriisi vuonna 1997 muodosti käännepisteen taloudessa. Bahtin kurssi laski voimakkaasti ja Kansainvälinen valuuttarahasto puuttui maan talouden hoitoon. Tuhansia vierastyöläisiä karkotettiin maasta.

Perustamansa Thai Rak Thai -puolueen johtaja, tietoliikennemiljonääri Thaksin Shinawatra oli Thaimaan pääministerinä vuodesta 2001 lähtien. Hänet vallasta 19. syyskuuta 2006 syösseen sotilasvallankaappauksen jälkeen maa oli sotilashallinnossa tammikuuhun 2008 asti. Joulukuussa 2007 järjestetyissä vaaleissa voitti Samak Sundaravejin muodostama thaksinilainen Phak Phalang Prachachon (PPP). Samak Sundaravej syrjäytettiin pääministerin asemasta 9. syyskuuta 2008 oikeuden päätöksellä. Häntä seurasi Somchai Wongsawat, jonka oikeus erotti 2. joulukuuta 2008 vaalivilppituomion vuoksi. Samalla PPP-puolue ja sen kaksi hallituskumppania lakkautettiin ja niiden johtohenkilöt suljettiin politiikasta.

Seuraava pääministeri Abhisit Vejjajiva aloitti virkakautensa joulukuussa 2008. Maaliskuussa 2009 entinen pääministeri Thaksin Shinawatra väitti julkisuudessa, että vuoden 2006 sotilaskaappauksen järjestäneet tahot olivat pelanneet Abhisitin pääministerin virkaan. Vaikka Abhisit kiisti syytökset, sadat tuhannet mielenosoittajat astuivat kaduille vaatimaan Abhisitin eroa. Mielenosoitukset jatkuivat kuukausikaupalla, ja muuttuivat väkivaltaisiksi keväällä 2010. Kymmeniä kuoli ja satoja loukkaantui.

Pääministeri Abhisit esitti parlamentin hajottamista 9. toukokuuta 2011 sen jälkeen, kun perustuslakituomioistuin oli vahvistanut kolmen uuden vaalilain lainmukaisuuden. Uudet vaalit pidettiin 3. heinäkuuta 2011. Istuvan pääministerin päävastustajaksi oli noussut Pheu Thai -oppositiopuolueen uusi puheenjohtaja Yingluck Shinawatra, joka on vankilatuomiota maasta paenneen entisen pääministeri Thaksin Shinawatran sisko. Pheu Thai voitti vaalit saaden yli puolet 500-jäsenisen parlamentin edustajapaikoista.*lähde?*

22. toukokuuta 2014 Thaimaan armeija kaappasi vallan ja kumosi perustuslain. Sotilaat pidättivät mielenosoitusten ja vastamielenosoitusten johtajat kesken neuvottelujen, joissa etsittiin ratkaisua Thaimaan pitkäaikaiseen poliittiseen kriisiin. Maahan asetettiin öinen ulkonaliikkumiskielto, ja yli viiden ihmisen kokoontumiset olivat kiellettyjä. Kaikki televisio- ja radiokanavat määrättiin välittämään vain armeijan tiedotteita normaalien ohjelmiensa sijaan, ja ihmisiä kehotettiin olemaan lietsomatta ristiriitoja sosiaalisessa mediassa.

Lokakuussa 2016 Thaimaan kuningas Bhumibol Adulyadej kuoli 88-vuotiaana oltuaan maan kuninkaana vuodesta 1946 eli noin 70 vuotta. Vaikka kuninkaalla ei ollut poliittista valtaa, hän oli äärimmäisen arvostettu ja palvottu jumalallisena hahmona. Uudeksi kuninkaaksi nousi Bhumibolin poika Maha Vajiralongkorn eli Rama X, joka kruunattiin 66-vuotiaana perinteisessä kruunajaisseremoniassa toukokuussa 2019. Uudelta kuninkaalta puuttuu täysin isänsä arvovalta ja lukuisat kuninkaan elämään liittyvät skandaalit ovat aiheuttaneet kansalaisissa suuttumusta.

Kesäkuussa 2019 Thaimaan uuden siviilihallituksen pääministerinä jatkoi Prayuth Chan-ocha, joka asevoimien komentajana oli johtanut vuoden 2014 sotilasvallankaappausta ja jatkanut siitä lähtien pääministerinä. Thaimaassa pidettiin maaliskuussa 2019 ensimmäiset vaalit vuoden 2014 jälkeen. Vaaleissa mikään puolue ei saanut selkeätä enemmistöä. Thaksiniin kytköksissä oleva oppositiopuolue Pheu Thai sai eniten paikkoja alahuoneeseen, mutta sotilashallitus nimitti ylähuoneen kokoonpanon. Parlamentin molempien kamareiden yhteisellä äänestyksellä Prayuth Chan-ocha tuli valituksi, vaikka hänellä ei ollut takanaan parlamentin alahuoneen enemmistöä. Tämän mahdollisti vuonna 2017 muutettu perustuslaki.

Politiikka
----------

Demokratian monumentti ja oppilaita koulupuvuissaan Bangkokissa.
Prayuth Chan-ocha, Thaimaan pääministeri vuodesta 2014.
Thaimaa on perustuslaillinen kuningaskunta. Vaikka poliittinen valta onkin pääministerillä, kuningasta kunnioitetaan ja arvostetaan suunnattomasti kansan keskuudessa. Kuningas on useampaan otteeseen käyttänyt moraalista arvovaltaansa ratkaistakseen poliittisia kriisejä. 2000-luvulla kuninkaan arvovalta on rapistunut, ja jotkut olivat pettyneitä kun kuningas ei puuttunut vuoden 2010 levottomuuksiin.

On laitonta solvata tai kritisoida kuningasta ja sen tekeminen voi johtaa syytteisiin. Hallituksen johtaja on pääministeri, jonka nimittää kuningas parlamentin alahuoneen jäsenistä. Yleensä nimitetään sen puolueen johtaja, joka muodostaa enemmistöä edustavan koalitiohallituksen.

Kansalliskokous (รัฐสภา, rathasapha) on kaksikamarinen parlamentti, joka koostuu 500-paikkaisesta edustajainhuoneesta (สภาผู้แทนราษฎร, sapha phuthaen ratsadon) ja 250-paikkaisesta senaatista (วุฒิสภา, wuthisapha). Senaattorit ovat armeijan nimittämiä. Alahuoneeseen valitaan 375 edustajaa useamman paikan vaalipiireistä ja 125 edustajaa puoluelistoilta.

Thaimaan tunnetuin politiisten uutisten jakaja on tuk-tuk ajaja Karios Karppanen hän kertoo erillaisille politiikan henkilöille uutisia kun ne tulee sen tuk-tukin kyytiin hän on ollut työssä jo monia vuosia.

Freedom Housen vuoden 2010 raportti luokittelee Thaimaan "osittain vapaaksi" maaksi. Sen mukaan Thaimaa ei ole vaalidemokratia; vaikka vuoden 2007 parlamenttivaalit sujuivat ilman suurempia ongelmia ja palauttivat siviilivallan, ne eivät olleet tasapuoliset eivätkä vapaat.

Hallinnollinen jako
-------------------

Thaimaan kartta.
*Pääartikkeli: Thaimaan provinssit*
Thaimaa jakautuu 76 provinssiin (*changwat*, yksikkö ja monikko), jotka on luokiteltu viideksi provinssiryhmäksi. Kunkin provinssin nimi on johdettu sen pääkaupungista.

Vuonna 2000 provinssit oli jaettu 795 alueeseen (*amphoe*), 81 osa-alueeseen (*king amphoe* ja lisäksi 7 255 kuntaan (*tambon*), 69 855 kylään.

### Suurimmat kaupungit

*Pääartikkeli: Luettelo Thaimaan kaupungeista*
Vuonna 2010 Thaimaassa arvioitiin olevan seitsemän yli 200 000 asukkaan kaupunkia. Suurin kaupunki oli edelleen Bangkok, mutta sen väkiluku oli pienentynyt vuosikymmenen aikana alle kuuteen miljoonaan.

**Thaimaan suurimmat kaupungit**| nimi | 2000 laskenta | 2010 arvio |
| --- | --- | --- |
| Bangkok | 6 320 174 | 5 831 835 |
| Samut Prakan | 378 694 | 453 176 |
| Udon Thani | 220 493 | 229 516 |
| Chon Buri | 182 641 | 203 127 |
| Nakhon Ratchasima | 204 391 | 201 229 |
| Hat Yai | 185 557 | 200 270 |
|

Talous
------

MBK-ostoskeskus on yksi monista Bangkokin katetuista ostosparatiiseista.
Thaimaa on teollistunut kehitysmaa. Maan talous riippuu voimakkaasti viennistä. Se on Indonesian jälkeen Kaakkois-Aasian toiseksi suurin. Thaimaa on WTO:n ja ASEAN:in jäsen ja on aktiivisesti edistänyt vapaakauppaa. Kiina, Japani ja Yhdysvallat ovat Thaimaan suurimmat kauppakumppanit.

1990-luvun lopun Aasian talouskriisin jälkeen aloitettiin *thaksinomiikkana* (engl. *thaksinomics*) tunnettu talouspolitiikka. Thaksin pyrki houkuttelemaan ulkomaalaisten sijoituksia ja lisäämään kotimaista kulutusta. Vuosittainen talouskasvu oli vuonna 2003 ja 2004 yli kuusi prosenttia. Poliittinen epävarmuus ja kansainvälinen lama hidastivat talouskasvua 2008. Vuosina 2010–2011 kasvu on päässyt uuteen vauhtiin.

Vuonna 2020 maatalouden osuus BKT:sta oli 8,2 prosenttia. Noin 32 prosenttia thaimaalaista työskentelee maataloudessa. Maataloustuotteita ovat riisi, maniokki, kumi, maissi, sokeriruoko, kookospähkinät ja soijapavut. Teollisuuden osuus BKT:sta on 36,2 prosenttia. Merkittäviä teollisuudenaloja ovat elektroniikka, komponentit, tietokoneosat ja autot. Palveluiden osuus BKT:sta oli 56 prosenttia. Thaimaa on suosittu matkakohde ja turismin osuus on merkittävä. Pandemiavuonna sen osuus BKT:sta oli noin 6 prosenttia, kolmasosa edeltävistä vuosista. Thaimaan suosituimpia matkailukohteita ovat muun muassa Pattaya, Hua Hin, Ao Nang sekä Phuketin ja Koh Samuin saaret.

Merkittävimmät luonnonvarat ovat tina, maakaasu, volframi, lyijy ja kipsi. Merkittävimpiin vientituotteisiin kuuluvat koneet, elektroniikka, tekstiilit, riisi, kala, kumituotteet ja vilja. Noin puolet maailmassa valmistetuista kiintolevyistä on peräisin Thaimaasta.

Thaimaa tuottaa itse fossiilisia polttoaineita, mutta sen raakaöljyvarat ovat hupenemassa ja se nojaa yhä enemmän tuontiöljyyn. Vaikka kaasuntuotanto on kasvanut, maasta tuli myös maakaasun nettotuoja vuonna 2000. Vuonna 2017 uusiutuvien energialähteiden osuus energiankäytöstä oli vain prosentin verran.

### Liikenne

Thaimaassa on 101 lentokenttää, joista kahdeksalla yli kolmikilometrinen kiitotie. Päällystettyjä kiitoteitä on 63 lentokentällä. Maan suurin lentoasema on Bangkokissa sijaitseva Suvarnabhumin kansainvälinen lentoasema. Rautateitä on noin 4 100 kilometriä. Yleisin raideleveys on 1 000 millimetriä. Satamakaupunkeja ovat Bangkok, Laem Chabang, Map Ta Phut, Prachuap ja Si Racha.

Thaimaan valtionrautatiet toimivat neljällä linjalla: pohjoisrata, etelärata, itärata ja koillisrata. Junissa on kolme luokkaa, ja matkustaminen on usein miellyttävämpää vaikka hitaampaa kuin pitkän matkan linja-autoilla.

Paikallisliikenteessä käytetään kolmipyöräisiä tuk-tuk-moottoripyörätakseja sekä avolavapakettiautosta muunnettuja lavatakseja ("songthaew"), joiden lavalla istutaan kahdessa penkkirivissä.

Joilla ja kanaaleilla liikutaan pitkäperäisillä veneillä. Saarille kuljetaan 8-10 metriä pitkillä sisäkoneella varustetuilla puuveneillä. Matkailijoita varten on myös kalliimpia kantosiipialuksia.

Väestö
------

Thaimaan väestönkehitys 1950–2015.
Kolme neljäsosaa Thaimaan väestöstä on etnisiä thaita. Thait jaetaan maantieteellisin ja etnisin perustein seuraaviin ryhmiin: keskiseen (36 %), thai-laoihin (32 %), pohjoiseen (8 %) ja eteläiseen (8 %). Neljäsosa väestöstä on alle 15-vuotiaita. Väestönkasvu on 0,68 % vuodessa ja odotettu elinajanennuste miehillä 70,24 vuotta ja naisilla 74,98 vuotta.

Maassa on myös merkittävä kiinalaisvähemmistö, joka edustaa suhteellisen suurta osaa taloudesta. Noin 12 %:lla asukkaista on kiinalaiset sukujuuret, mutta Thaimaan kiinalaiset ovat laajalti sulautuneet valtaväestöön.

 
Muita merkittäviä väestöryhmiä ovat malaijit (n. 3 miljoonaa) etelässä lähellä Malesian rajaa ja erinäiset vuoristoheimot (mm. hmong, mein, karen) pohjoisessa.

Theravada-buddhalaisuus on Thaimaan virallinen uskonto, jota noin 94 % väestöstä tunnustaa. Muslimeja on 5-6 %, kristittyjä 1 % ja hinduja vielä vähemmän. Buddhalaisuuden rinnalla harjoitetaan myös šamanismia ja henkien palvontaa.

Suurin osa väestöstä asuu maaseudulla, perinteisillä riisinviljelyalueilla keskisillä, koillisilla ja pohjoisilla alueilla. Väestöstä vain 31,6 % asuu kaupungeissa, lähinnä Bangkokin alueella, mutta kaupunkiväestön osuus on kasvussa.

Väestönkasvu on hidastunut tehokkaan perhesuunnitteluohjelman ansiosta vuoden 1960 3,1 prosentista alle 1 %:iin. Eliniänodote on toisaalta kasvanut. AIDS on merkittävä epidemia, noin puoli miljoonaa tai 1,4 % väestöstä kantaa HI-virusta. Vuosittain 25 000–30 000 kuolee AIDSin komplikaatioihin, näistä suurin osa on tuottavinta 20–49-vuotiasta väestöä. 1990-luvun alun aggressiivinen koulutusohjelma alensi infektioiden määrän 100 000 vuosittaisesta nykyiseen 15 000:een.

Thain kieli on maan virallinen kieli ja sen Bangkokissa puhuttu keskinen murre on median ja koululaitoksen käyttämä yleiskieli, jota kaikki ymmärtävät ja osaavat puhua paikallismurteensa ohella. Yläluokka käyttää virallisissa yhteyksissä sanastoltaan yleiskielestä huomattavasti poikkeavaa thaita, jota kutsutaan rachasapiksi (ราชาศัพท์).

Kulttuuri
---------

*Pääartikkeli: Thaimaan kulttuuri*
Tuliset thaipippurit ovat olennainen osa thaikeittiötä. Pieniä punaisia tai vihreitä chilejä kutsutaan hiirenpapana-chileiksi (thaiksi พริกขี้หนู, phrik khii nuu, *Capsicum frutescens*).
Kuvan moderni asuintalo on rakennettu vanhojen perinteiden mukaisesti pylväiden varaan.
Nykyaikaisen mediakulttuurin läpitunkema maa kunnioittaa edelleen vanhoja perinteitä, kuningasta, munkkeja ja valtauskontoa theravada-buddhalaisuutta, joita pidetään yhteiskunnan tukipilareina.

Ruokailu on Thaimaassa osa sosiaalista kanssakäymistä. Monimuotoisen thaikeittiön perusta on thairiisi, jota höystetään tulisilla curreilla (kaeng), chileillä, kasviksilla ja kalalla tai äyriäisillä. Maan pohjoisosassa ruoka muistuttaa laosilaista ruokaa, ja siellä syödään enemmän lihaa ja tahmeampaa riisiä kuin muualla. Vaikka chili ei kuulunut ennen Kolumbuksen matkoja thaikeittiöön, on se nykyään erottamaton osa thaikulttuuria.

Thaimaassa tervehditään kättelyn sijasta wai-tervehdyksellä. Siinä avokämmenet liitetään vastakkain ja käsien sijainti kertoo, mikä on tervehtijän ja tervehdittävän sosiaalisen aseman tai ikäero. Mitä ylempiarvoisempi tai muuten tärkeämpi tervehdittävä on, sitä lähemmäksi otsaa kädet asetetaan. Arvostetuimmat henkilöt ovat buddhalaiset munkit, jolloin kädet nostetaan otsan korkeudelle - myös kuninkaalliset tervehtivät munkkeja näin. Buddhan kuvia tai patsaita tervehdittäessä wai tehdään polvillaan, kädet kohotetaan vähintään otsan tasolle, kumarrutaan syvään eteenpäin ja kämmenet painetaan lattiaan. Tämä toistetaan kolme kertaa. Tervehtimisen lisäksi wailla voidaan myös osoittaa kiitosta tai pahoittelua.

Perinteinen thaimusiikki-instrumentti on ksylofonia etäisesti muistuttava *ranat* tai *radad*, jonka taitajia ja opettajia pidetään suuressa arvossa. Klassisen musiikin asemaa pitää Thaimaassa pi phat, mutta syvien kansankerrosten iskelmämusiikki, luk thung, kerää suurimmat kuuntelijamäärät niin radiosoittojen kuin myydyn musiikin määrällä mitattuna. Länsimaisesta rockmusiikista on Thaimaassa kehittynyt melodinen kitarasäesteinen *string* (Sek Loso) ja kantaa ottava *phleng phya chiwit*, jonka tunnetuin edustaja on Carabao eli Caravan.

Perinteisiin kuvataiteisiin kuuluvat buddhalaisiin temppeleihin tehdyt puu- ja kiviveistokset, maalaukset ja pronssipatsaat. Muita käsityönmuotoja ovat lakkatyöt, helmiäisupotukset, hopea- ja kultatyöt sekä puukaiverrukset. Aiemmin myös asuinrakennukset tehtiin yksinomaan puusta, mutta nykyään rakennusteollisuuden kehittyminen, väestönkasvu ja metsäpinta-alan dramaattinen pieneneminen ovat tehneet betonituotteista halpoja ja puusta kallista. Rakennustapoja on muovannut eniten tarve mukautua kuumaan ilmastoon aikana, jolloin ei vielä ollut koneellista ilmastointia. Perinteinen thaitalo nostettiin tulvimisen vuoksi pylväiden varaan. Samalla pylväiden alle syntyi suojaisa tila, joka toimii kodinhoitohuoneena ja kuumien öiden makuupaikkanakin.

### Urheilu

Thainyrkkeilyä Ao Nangissa, Krabissa sijaitsevassa Etelä-Thaimaan suurimmassa nyrkkeilystadionissa.
Thaimaa on osallistunut olympialaisiin vuodesta 1952. Olympialaisissa thaimaalaiset urheilijat ovat menestyneet parhaiten nyrkkeilyssä ja painonnostossa. Murtomaahiihtäjä Prawat Nagvajara on edustanut maataan myös talviolympialaisissa 2002 ja 2006. Thaimaan jalkapallomaajoukkue oli joulukuussa 2010 FIFAN rankingissa sijalla 120.

Thaimaan kansallisurheilulaji on kamppailulajeihin kuuluva *muay thai* eli thainyrkkeily. Se on muinaisesta thaimaalaisesta sotataidosta kehittynyt kamppailulaji, jossa yhdistyvät lyönnit, potkut ja pystypaini.

Lähteet
-------

* Kasetsiri, Charnvit: Siam to Thailand – A Historian's View *Bangkok Post*.  23.6.2009. Viitattu 25.2.2010. (englanniksi)
* Timeline: Thailand, BBC

### Viitteet

1. ↑  Thaimaan hallitus: The Cabinet *verkkosivu*. Royal Thai Government.  Arkistoitu 29.12.2014. Viitattu 29.12.2014. (englanniksi)
2. 1 2 3 4 5 6 7 8  Thailand *The World Factbook*. CIA. Viitattu 28.8.2021. (englanniksi)
3. ↑  Human Development Report 2020. UNDP.org (englanniksi)
4. ↑  Thai military government replaces martial law BBC. Viitattu 12.11.2015. (englanniksi)
5. ↑  Thaimaa: matkustustiedote *Matkustustiedotteet, 17.12.2014*. Suomen ulkoasiainministeriö.  Arkistoitu 30.12.2014. Viitattu 30.12.2014.
6. ↑   (Arkistoitu – Internet Archive)
7. ↑
8. ↑   (Arkistoitu – Internet Archive)
9. ↑  ประกาศแต่งตั้งนายกรัฐมนตรี ลงวันที่ 24 สิงหาคม 2557 *Nimitys pääministeriksi*. Hallituskabinetin kanslia. Viitattu 29.12.2014.
10. ↑  Prayuth officially appointed as 29th premier  25.8.2014. The Nation.  Arkistoitu 29.8.2016. Viitattu 29.12.2014.
11. ↑  Nation Multimedia (Arkistoitu – Internet Archive)
12. ↑  [Prayut Chan-o-chan Thaimaan sotilasjuntan johtaja jatkaa odotetusti pääministerinä] *Yle.fi, uutiset*.  5.6.2019. Viitattu 6.6.2019.
13. ↑  Topography and Drainage *Thailand: A Country Study*. Library of Congress, 1987.
14. ↑  Climate *Thailand: A Country Study*. Library of Congress, 1987.
15. ↑  Tsunami 2004 and its impact (Arkistoitu – Internet Archive) United Nations Thailand
16. ↑  Phuket and Patong Beach.
17. ↑  Habib, Waquar: Visit Thailand’s Second-Largest Island: Ko Samui *Outlook Traveller*.  15.9.2023. Viitattu 20.12.2023. (englanniksi)
18. ↑  Tao (Arkistoitu – Internet Archive) Koh Samui
19. ↑  Eco tips Thailand WWF
20. ↑  National Parks of Thailand *Amazing Thailand*.  Arkistoitu 26.4.2011. Viitattu 21.4.2011. (englanniksi)
21. ↑  Thailand profile *BBC News Asia-Pacific*. BBC World News. Viitattu 13.5.2013.
22. ↑  Kasetsiri
23. ↑  Early History *Thailand: A Country Study.* Library of Congress, 1987.
24. 1 2 3 4 5 6 7 8  Background Note: Thailand U. S. Department of State. Viitattu 28.1.2008.
25. ↑  The Crisis of 1893 *Thailand: A Country Study.* Library of Congress, 1987.
26. ↑  Phibun and the Nationalist Regime *Thailand: A Country Study.* Library of Congress, 1987.
27. ↑  Return of Phibun and the Military *Thailand: A Country Study.* Library of Congress, 1987.
28. 1 2 3  Timeline: Thailand BBC News
29. ↑  Thailand: Background and U.S. Relations *CRS Report for Congress*.  2005.
30. ↑  The Vietnam War and Tourism in Bangkok's Development, 1960-70 *Southeast Asian Studies, Vol. 39, No.2. September 2001*. Kioton yliopisto.
31. ↑  Thaimaan oppositio aikoo muodostaa maahan hallituksen YLE.  Arkistoitu 3.9.2009. Viitattu 6.12.2008.
32. ↑  Telegraph UK: Thai protesters bring Bangkok to a halt Telegraph 8.4.2009
33. ↑  Thaimaan hallitus uhkaa mielenosoittajia kovilla toimilla (Arkistoitu – Internet Archive) Helsingin Sanomat 2.5.2010
34. ↑  Thai PM announces date for general election *Aljazeera*.  13.5.2010. Viitattu 21.10.2011. (englanniksi)
35. ↑  Sister of Fugitive Ex-Premier Thaksin Chosen as Leader of Opposition Party *Bloomberg.com*.  13.5.2010. Viitattu 21.10.2011. (englanniksi)
36. ↑  Yle: Thaimaan armeija otti hallitusvallan ja kumosi perustuslain. Julkaistu: 22.5.2014 Viitattu: 22.5.2014
37. ↑  Jumalallisena palvottu Thaimaan kuningas on poissa *Yle Uutiset*. Viitattu 7.4.2020.
38. ↑  Thaimaan kuningas kruunattu: Puhdistautumisrituaali muutti hänet jumalhahmoksi, kuninkaallisiin esineisiin kuuluvat myös tohvelit *Yle Uutiset*. Viitattu 7.4.2020.
39. ↑  Thaimaan kuningas on purjehtinut skandaalista toiseen ja suututtanut kansansa – luksusloma koronapandemian keskellä on vain jäävuoren huippu *Ilta-Sanomat*.  2.4.2020. Viitattu 7.4.2020.
40. ↑  Thai parliament elects ex-junta leader as PM *BBC News*.  6.6.2019. Viitattu 7.4.2020. (englanniksi)
41. 1 2  Thai king sees his influence waning  2010. MSNBC.  (englanniksi)
42. ↑  Election Basics *Bangkok Post*.  30.6.2011. Viitattu 1.7.2011. (englanniksi)
43. ↑  Thailand (2010) Freedom House.  Arkistoitu 23.4.2011. Viitattu 20.4.2011.
44. ↑  Thailand Provinces Thai.nu
45. ↑  Districts of Thailand Statoids.
46. 1 2  Thailand: largest cities and towns and statistics of their population *World Gazetteer*.  Arkistoitu 28.4.2013. Viitattu 10.5.2011.
47. ↑  Thai economy powers ahead BBC News 2003
48. ↑  Total value of the tourism's contribution to the Gross Domestic Product in Thailand from 2017 to 2020 *Statista*. Viitattu 5.3.2022.
49. ↑  Asukselta loppuu kiintolevyt marraskuussa Hardware.fi. Viitattu 1.11.2011.
50. ↑  Thailand 2019 primary energy data in quadrillion Btu *U.S. Energy Information Administration*.  2020. Viitattu 5.3.2022.
51. 1 2 3  Getting around Lonely Planet
52. ↑  Thailand Board of Investments (BOI): Demographics, haettu 19.12.2007 The population of Thailand was estimated at 65,068,149 in July 2007. Approximately 25 percent are under the age of 15. This core population includes the central Thai (36% of the population), Thai-Lao (32%), northern Thai (8%), and southern Thai (8%). The population growth rate is 0.68% (2007 est.) Life Expectancy at Birth total population: 72.55 years, male: 70.24 years, female: 74.98 years (2007 est.)
53. ↑  Ethnic groups *Only Chaam*. Viitattu 9.5.2011. (englanniksi)
54. ↑  Animism in Thailand *The Thai Spirit House*.  Arkistoitu 9.3.2013. Viitattu 9.5.2011. (englanniksi)
55. ↑  An Overview of Politics and Government in Thailand (Arkistoitu – Internet Archive) s.21
56. 1 2 3  Thailand *Countriens and their cultures* (englanniksi)
57. ↑  Andrew Grygus: Chilis & Other Peppers Clove Garden.
58. ↑  Der Wai - der thailändische Gruss *www.thaipage.ch*.  7.2.2010.  Arkistoitu 7.7.2011. Viitattu 22.4.2011. (saksaksi)
59. ↑  Nugranad (Arkistoitu – Internet Archive) Nugranad
60. ↑  Music of Thailand - History *Thai Music Artists Guide*. Phuket Watch. Viitattu 9.5.2011. (englanniksi)
61. ↑  Thailand in Olympics (Arkistoitu – Internet Archive) Sport reference. Viitattu 31.12.2010 (englanniksi)
62. ↑  Associations: Thailand (Arkistoitu – Internet Archive) FIFA Viitattu 31.12.2010 (englanniksi)
63. ↑  Sport in Thailand (Arkistoitu – Internet Archive) Khaosan Road

Aiheesta muualla
----------------

* Kuvia tai muita tiedostoja aiheesta **Thaimaa** Wikimedia Commonsissa

* Royal Thai Embassy, Helsinki (Arkistoitu – Internet Archive) - Royal Thai Embassy, Helsinki
* Royal Thai Government - Hallituksen viralliset sivustot
* Thai National Assembly - Parlamentin viralliset sivustot
* Tourism Authority of Thailand - Viralliset matkailusivustot
* Suomen suurlähetystö Bangkok
* Suomen ulkoasiainministeriön Thaimaa sivut (Arkistoitu – Internet Archive), mm. ajankohtaista tietoa ja matkustustiedotteet
* Siam on nyt Thai. Pieni Siam on osoittanut mieltään muidenkin puolueettomien ja turvattomien pikkuvaltioiden puolesta ottamalla virallisesti nimen Thai eli "Vapaa", Kuva, 30.08.1939, nro 18, s. 28, Kansalliskirjaston digitaaliset aineistot

  


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Aasian valtiot |
| --- |
|  |
| Itsenäiset valtiot | 
* Afganistan
* Armenia1
* Azerbaidžan1
* Bahrain
* Bangladesh
* Bhutan
* Brunei
* Etelä-Korea
* Filippiinit
* Georgia1
* Indonesia
* Intia
* Irak
* Iran
* Israel
* Itä-Timor
* Japani
* Jemen
* Jordania
* Kambodža
* Kazakstan1
* Kiina
* Kirgisia
* Kuwait
* Kypros1
* Laos
* Libanon
* Malediivit
* Malesia
* Mongolia
* Myanmar
* Nepal
* Oman
* Pakistan
* Pohjois-Korea
* Qatar
* Saudi-Arabia
* Syyria
* Singapore
* Sri Lanka
* Tadžikistan
* Thaimaa
* Turkki1
* Turkmenistan
* Uzbekistan
* Venäjä1
* Vietnam
* Yhdistyneet arabiemiirikunnat

 |  |
|  |
| Kiistanalaiset valtiot | 
* Abhasia1
* Etelä-Ossetia1
* Palestiina
* Pohjois-Kypros1
* Vuoristo-Karabah1
* Taiwan

 |
|  |
| Erityisalueet | 
* Akrotíri ja Dekéleia
* Brittiläinen Intian valtameren alue
* Hongkong
* Joulusaari
* Kookossaaret
* Macao

 |
|  |
| 1Lasketaan kuuluvaksi myös Eurooppaan. |

 |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Islamilainen yhteistyöjärjestö |
| --- |
|  |
| Jäsenet | 
* Afganistan
* Albania
* Algeria
* Azerbaidžan
* Bahrain
* Bangladesh
* Benin
* Burkina Faso
* Brunei
* Djibouti
* Egypti
* Gabon
* Gambia
* Guinea
* Guinea-Bissau
* Guyana
* Indonesia
* Irak
* Iran
* Jemen
* Jordania
* Kamerun
* Kazakstan
* Kirgisia
* Komorit
* Kuwait
* Libanon
* Libya
* Malediivit
* Malesia
* Mali
* Marokko
* Mauritania
* Mosambik
* Niger
* Nigeria
* Norsunluurannikko
* Oman
* Pakistan
* Palestiina
* Qatar
* Saudi-Arabia
* Senegal
* Sierra Leone
* Somalia
* Sudan
* Suriname
* Tadžikistan
* Togo
* Turkki
* Turkmenistan
* Tunisia
* Tšad
* Uganda
* Uzbekistan
* Yhdistyneet arabiemiirikunnat

 |
|  |
| Jäädytetty | 
* Syyria

 |
|  |
| Tarkkailijat | 
* Bosnia ja Hertsegovina
* Keski-Afrikka
* Pohjois-Kypros
* Venäjä
* Thaimaa

 |

 |